Mopslík, ktorý chcel byť sobom

Vyšlo aj v tlačovej podobe

Objednať môžete na www.fragment.sk

www.albatrosmedia.sk

Bella Swift

Mopslík, ktorý chcel byť sobom

Copyright © Albatros Media a. s., 2023

Všetky práva vyhradené. Žiadna časť tejto publikácie nesmie byť rozširovaná bez písomného súhlasu majiteľov práv.

Špeciálne ďakujem Anne Marie Ryanovej Ilustrácie: Nina Jonesová a Artful Doodlers

Bella Swift: The Pug who wanted to be a Reindeer

Text copyright © Orchard Books, 2019

Illustrations copyright © Orchard Books, 2019

Translation © Laura Sirotňáková, 2022

Slovak edition © Albatros Media Slovakia, s. r. o., 2022

Všetky práva sú vyhradené. Žiadna časť tejto publikácie sa nesmie kopírovať a rozmnožovať za účelom rozširovania v akejkoľvek forme alebo akýmkoľvek spôsobom bez písomného súhlasu vydavateľa.

ISBN v tlačenej verzii 978-80-566-3190-4

ISBN e-knihy 978-80-566-3211-6 (1. zverejnenie, 2022) (ePDF)

ISBN e-knihy 978-80-566-3212-3 (1. zverejnenie, 2022) (epub)

ISBN e-knihy 978-80-566-3213-0 (1. zverejnenie, 2022) (mobi)

Prvá kapitola

Peggy potiahla svojím mopsličím plochým, čiernym nosom, keď drie- mala na gauči. V rádiu potichučky hrali koledy, z kuchyne sa šírila korenistá vôňa medovníkov a Peggy snívala o Vianociach. Bolo to jej najobľúbenejšie obdobie v roku, pretože minulý rok v decembri našla svoj domov.

Zvuk otvárajúcich sa vchodových dverí vytrhol Peggy zo sna.

„Sme doma!“ zakričal hlas z chodby, po ktorom nasledoval dunivý pád ruksakov na zem.

Chloe! pomyslela si Peggy vstávajúc na labky. Vrtiac svojím skrúteným chvostíkom trielila do chodby naj- rýchlejšie, ako jej to krátke nohy dovolili.

„Ahoj, Peggy!“ zvolala Chloe, tma- vovlasé dievča zababušené v kabáte a vlnenom šále. Čupla si na zem, aby pohladkala Pegginu svetlohnedú srsť.

„Tak veeeľmi mi chýbaš, keď si v škole!“ povedala Peggy svojej najlepšej kamoške.

Chloe, samozrejme, počula iba štekot, ale Peggy jej tvár zasypala bozkami, takže Chloe porozumela.

„Aj ja chcem pohladkať Peggy,“ povedala Chloeina sestrička, Ruby. V ruke stískala papierového snehuliaka ozdobeného chumáčmi vaty. Kľakla si na zem vedľa Chloe a pohladkala Peggy po hlave.

CHLIP! Peggy nežne oblízala Rubinu dlaň a trochu tak ochutnala aj lepidlo. Chloe bola Peggina najlepšia kamoška, ale rovnako milovala aj zvyšok rodiny, a keď neboli doma, všetci jej chýbali.

Túto jeseň sa u Jacksonovcov veľa vecí zmenilo. Ruby začala chodiť do škôlky, ktorá sídlila v Chloeinej škole, Finn už navštevoval strednú školu a mama si otvorila svoju vlastnú kaviareň. Ocko niekedy pracoval z domu, ako napríklad dnes, ale väč- šinou bola Peggy doma sama.

„Ako bolo v škole, dievčatá?“ spýtal sa ocko vychádzajúc z kuchyne s nosom celým od múky.

„V pohode,“ odpovedala Chloe a bezmyšlienkovito si zavesila kabát na vešiak.

Hm. Peggy naklonila hlavu nabok a skúmala svoju kamošku. To je zvláštne. Zvyčajne Chloe rapotala o zábavných veciach, ktoré sa v škole naučila a o hrách, ktoré sa hrala cez prestávku s kamošmi.

„Zle,“ povedala Ruby. „Slečna Robertsová je hrozná a strašidelná. Je to hnusoba.“

„Samozrejme, že nie je,“ zasmial sa otec.

„Má silný, strašidelný hlas a rada deťom vynadá,“ trvala na svojom Ruby.

Chloe odzipsovala mladšej sestre kabát a pomohla jej ho zavesiť. „Aj ja som si myslela, že slečna Robertsová je trochu strašidelná, keď som začala chodiť do škôlky. Ale v skutočnosti je veľmi milá a dobrá učiteľka.“

Otec prikývol. „Máš pravdu. Chloe chvíľu trvalo, kým si v škôlke zvykla. No keď sa skamarátila s Ellie, bola tam veľmi šťastná.“

Z Chloeinej tváre zmizol úsmev, ako keď mrak zahalí slnko.

Čo sa deje? premýšľala Peggy.

„Poďte, zavesíme snehuliaka,“ povedal ocko.

Peggy s dievčatami kráčali za ním do kuchyne, kde Rubinho snehuliaka pripli k adventnému kalendáru. Na kuchynskej doske sa chladili plechy s medovníkovými hviezdičkami, sobmi a vianočnými stromčekmi.

„Mm,“ povedala Chloe. „Voňajú dobre, ocko. Môžeme si z nich zopár zobrať na olovrant?“

„Áno, ale každá iba po jednom,“ odpovedal otec. „Upiekol som ich na zajtrajší predaj koláčikov na školských vianočných trhoch.“

Peggy prosebne hľadela veľkými hnedými očami na Chloe, ktorá chrúmala medovník. Prosím, prosím, prosím, prosíkala očami. Iba maličký kúsoček.

„Vieš, že ti nedokážem povedať nie, Peggy,“ povedala Chloe, odlomila kúsok z medovníka a dala ho Peggy.

Podarilo sa! Peggy zhltla medovník.

„Chceš si pozrieť Sparkalinu?“ spýtala sa Ruby sestry kráčajúc do obývačky a potom zapla telku. Peggy cupitala za nimi a radostne sa posadila pred telku. Nádherný kreslený jednorožec preletel cez obrazovku spievajúc úvodnú zvučku.

Ale Chloe pokrútila hlavou. „Nemám chuť.“ A odvliekla sa hore do izby.

Teraz si už Peggy bola úplne istá, že niečo nie je v poriadku. Sparkalina bol Chloein obľúbený televízny program. Ak ho nechcela pozerať, muselo ju niečo trápiť.

Peggy vyšla po schodoch. Dvere do Chloeinej izby boli zatvorené, ale Peggy zvnútra počula tlmené zvuky.

Labkou štuchla do dverí a uvidela Chloe schúlenú na posteli, ako plače do vankúša. Vyšplhala sa na posteľ a uvelebila sa na Chloe.

„Dnes bol hrozný deň,“ vzlykala Chloe a tvár si skrývala do Pegginej srsti. „Ellie už nechce byť moja kamoška. Do triedy prišlo nové dievča, Hannah, a zrazu s Ellie robia všetko spoločne. Sedeli spolu na obede a dohodli sa, že budú dvojica na telesnej.“